Kerana Karina

***Kerana Karina*** ialah drama bersiri Internet buatan Malaysia yang pertama, ditayangkan di gua.com.my. Siri drama ini yang setiap episodnya tidak lebih lima minit ini dibintangi Marsha Milan Londoh, Sazzy Falak, Zizan Nin, Elaine Daly, Tunku Tiara Yasmin Sofia dan Roslan Aziz.

Pada 11 Disember 2007, *Kerana Karina* telah menerima pengiktirafan sah dari Malaysia Book of Records sebagai Drama Online Malaysia Yang Pertama. Di samping itu, Kerana Karina sudah dibikin dua musim sehingga kini.

## Plot

### Musim 1
Karina ialah seorang artis rakaman yang tengah merakam album keduanya. Labelnya menaruh harapan tinggi dan media pula ghairah meramal lagu yang makin *hit*. Lebih-lebih lagi, seperti yang kita tahu, album kedua seseorang artis penting sekali dalam menentu masa depan kerjayanya.

Pada masa yang sama, Karina perlu bekerjasama dengan seorang penerbit baru, iaitu Imran yang berbakat dan berkarisma. Masalahnya, mereka berdua pernah berpasangan tetapi sudah berpecah dengan membawa kenangan pahit. Selain itu, eksekutif labelnya tidak terdaya untuk menangani situasinya. Oleh itu, Karina dan rombongan pengurusan, rakan-rakan dan konco-konconya cuba memahami apa yang terbaik untuk kerjayanya.

Hari pelancaran albumnya makin tiba, dan Karina makin tertekan untuk melahirkan rakaman yang *hit*. Perkembangannya memang perlahan tapi apa yang penting ialah: Karina membiasakan diri dengan gaya Imran selaku penerbit. Lebih-lebih lagi, Karina beransur-ansur menyukai Imran sekali lagi. Namun, setiap hari mereka cuba saling mendekati adanya halangan yang wujud.

### Musim 2
Karina kini sudah menjadi bintang popular, dan kini beliau telahpun menarik perhatian ramai apabila ditawarkan untuk berlakon filem. Tetapi sudah semestinya, Karina masih tidak dapat melupakan Imran dalam hidupnya. 

Dan apabila ia berlaku, kepulangan dan pertunangan beliau dengan Imran tampak akan seperti mengakhiri kisah percintaan romantis mereka dengan sempurna. Namun kisah percintaan mereka menjadi semakin dramatik dengan kemunculan Zelfa (Tengku Tiara Yasmin Sofia), artis baru yang juga bernaung dibawah syarikat rakaman Dato Ross. Karina semakin cemburu apabila mengetahui bahawa dia dan Zelfa bekerja dibawah penerbit yang sama iaitu Imran, dan konflik semakin memuncak apabila Imran memilih untuk menerbitkan album Zelfa terlebih dahulu. 

Tanpa disedari, kawan rapat Karina juga telah ‘melarikan’ diri daripada beliau. Boy kini sudah mempunyai rakan ‘baru’, sementara Sherina telah terpengaruh dengan satu tawaran untuk mengembangkan impiannya dalam bidang perniagaan yang sememang diimpikannya. 

Memasuki dunia baru beliau sebagai pelakon di lokasi pengambaran, menjadikan Karina semakin lupa daratan dan kini Karina mempunyai helah tersendiri untuk direncanakan. Bagi Karina, maksud sebenar ‘bintang’ semakin sukar untuk diterima.

### Musim 3
Waktu terus beredar namun Karina masih meratap kehilangan Imran. Sementara itu, kerjaya Zelfa kelihatan semakin berkembang. Dalam kekusutan ini, sahabat lama Karina iaitu Hani (Wan Nurul Aini Wan Shuib), tiba-tiba muncul kembali dalam hidupnya dan memberikan semangat baru kepada Karina untuk memulihkan kerjayanya.

Tetapi sewaktu pelancaran filemnya, Cinta Dewa Dewi, Karina terus mengecewakan sahabat baiknya dengan satu pengumuman yang menghampakan. Pada masa yang sama, Sherina pulang daripada London dan mendapat tahu bahawa Marcus telah bercerai. Ternyata, mereka masih menyimpan rasa sayang di antara satu sama lain, namun ibu Marcus menjadi penghalang cinta mereka. Ini ditambah pula dengan kehadiran Taufiq yang mula jatuh cinta pada Karina.

## Watak-watak
### Watak utama
Berikut ialah watak-watak utama *Kerana Karina* pada musim ketiga:
;Karina (Marsha Milan Londoh):Karina ialah seorang bintang nyanyian yang berjaya di pasaran. Dalam siri ini, dia sedang mengusahakan album keduanya. Sungguhpun gah namanya, namun Karina mudah beremosi, terutamanya setelah bekas teman lelakinya tampil sebagai penerbit albumnya. Walau bagaimanapun, perasaan cinta Karina terhadap Imran beransur pulih di sepanjang tempoh kerjasamanya dengan Imran.Dalam musim kedua, Karina sudah menjadi bintang nyanyian popular lalu menerima tawaran berlakon dalam filem bertajuk *Cinta Dewa-dewi*. Bagaimanapun, kehadiran Zelfa dalam syarikat rakaman yang menaunginya menimbulkan rasa kurang selesa dalam hati Karina. Karina berharap peluang berlakon ini membolehkannya berjauhan daripada masalah lama yang tetap mengekorinya. Akhirnya, setelah berlakunya satu tragedi, Karina meluahkan hasrat untuk meninggalkan persada hiburan.Tetapi di musim ketiga, setelah berkali-kali dipujuk oleh rakan-rakannya, akhirnya Karina pulih dari sebak kerinduan dan kembali ke persada hiburan untuk merakam lagu-lagu baru.

;Taufik (Norman Hakim): Pengarah filem dan pelakon lelaki utama *Cinta Dewa-dewi* yang bakal dibintangi Karina. Kehadirannya mengubati hati Karina ketika berjauhan daripada Imran, Sherina dan lain-lain, sehingga pada suatu malam, Imran mendapati mereka berdua berada di bilik yang sama ketika Karina tidur, lalu mengeruhkan konflik antara Imran dan Karina. Semenjak pemergian Imran, hubungan Taufik dan Karina makin rapat. Taufik pun cuba menjadikan Karina sebagai kekasih tetapi Karina lebih rela mereka berdua sekadar berteman.

;Sherina (Sazzy Falak):Sherina ialah ahli krew pengurusan Karina yang paling rapat dengan Karina. Dia juga merupakan teman wanita kepada Marcus tetapi hubungan mereka tegang setelah mengetahui latar belakang Marcus dengan lebih lanjut.Di musim kedua, dia mengesyorkan tawaran berlakon kepada Karina, tetapi setelah Karina menerima tawaran itu, dia mendapati dirinya kian berjauhan dengan Karina padahal dia diingatkan oleh Dato Ross bahawa dialah yang memikul tanggungjawab terhadap keselamatan Karina bagi pihak syarikat. Sherina turut menerima tawaran bekerja di London bersama kawan lamanya Sherry, dan akhirnya menerimanya juga dengan hati yang keberatan.Di musim ketiga, Sherina kembali ke tanah air untuk membaiki hubungan dengan Karina yang terlupa diucap selamat tinggal, sambil menerima lamaran Marcus.

;Boy (Bell Ngasri):Sungguhpun jelasnya seorang lelaki, namun Boy berperangai keperempuanan dan taksub dengan fesyen dan kecantikan. Di hadapan Karina, Boy menunjukkan sifat "keibuan" yang agak melampau. Di musim kedua, dia mengundurkan diri dari hal ehwal Karina untuk membantu dalam misi Angah. Kewanitaan Boy juga terserlah apabila cepat gelabah setiap kali dirinya dan Angah diekori penjahat sampai ditimpa kemalangan. Enam bulan selepas kejadian itu, Boy tetap ceria dan mampu bertugas untuk menghidupkan kembali kerjaya Karina walaupun terpaksa bertongkat.

;Dato Ross (Roslan Aziz):Dato Ross ialah pengurus besar syarikat rakaman Rossa Records yang menjaga kerjaya Karina (dan Zelfa pada musim kedua) dan sentiasa mengehendaki yang terbaik agar album artis naungan syarikatnya berjaya di pasaran. Dalam musim kedua, hubungan pekerjaan Karina dengannya semakin keruh gara-gara Karina menyangka syarikatnya mengutamakan bakat baru bernama Zelfa itu.

### Watak sampingan
;Zelfa (Tengku Tiara Yasmin Sofia): Artis baru syarikat rakaman Karina. Kehadirannya seolah-olah membawa tuah kepada penyanyi baru ini sehingga menyebabkan Karina berasa terpinggir, lalu timbul sedikit perselisihan antara mereka. Namun, Zelfa mengaku tidak pernah bermaksud untuk melukakan hati Karina, sebaliknya hendak mengejar impiannya sepertimana yang dicapai Karina.Di musim ketiga, apabila terasa tergugat oleh kembalinya Karina, Zelfa menyerlahkan kegelapan hatinya dengan menggunakan taktik kotor dalam syarikat rakaman, tetapi akhirnya tertumpas jua.

;Hani (Wan Nurul Aini Wan Shuib):Kawan lama Karina yang diperkenalkan di musim ketiga. Dengan sikap prihatin dan tinggi harapan, dia muncul untuk memujuk Karina agar kembali ke persada seni, tak kira apa pun. 

;Jennifer (Chelsia Ng): Seorang lagi pembantu Karina yang juga merupakan adik perempuan kepada Marcus dan kawan baik kepada Sherina. Di musim kedua, Jennifer menjadi rakan sekerja Sherina untuk menceburi perniagaan di London.

;Marcus (Alan Yun):Teman lelaki kepada Sherina, sungguhpun Marcus sendiri sudah bertunang dengan wanita lain. Menjelang akhir musim pertama, kelakuan Marcus menjadi tidak menentu apabila makin rapat dengan Sherina, tetapi lama-kelamaan dia mengahwini tunangnya jua. Pada awal musim ketiga, didapati Marcus sudah bercerai.

;Hilda (Nur Aliah Lee):Penerbit baru album terbaru Kerana Karina di musim ketiga.

;Jane (Elaine Daly):Pembantu dalam syarikat rakaman Karina yang hendak menjatuhkan nama Karina atas perasaan dengki, serta juga cuba menawan hati Imran.

;Huzir (Razally Hussain):Huzir adalah pekerja di syarikat rakaman yang amat prihatin terhadap hal-hal Karina. Dia berminat untuk menarik hati Karina dan sentiasa risau Imran akan berbaik semula dengan Karina lalu meranapkan cita-cita cintanya.

;Angah (Nabil Zamanhuri): Adik lelaki kepada Sherina yang berhenti pengajian di Australia semata-mata untuk melancarkan kerjaya perfileman. Dia sering ditemani Boy dan pada masa yang sama diekori penjahat ke sana sini.

;Kamelia (Diana Rafar) dan Elly (Wan Sariah): Dua orang pelakon pembantu dalam *Cinta Dewa-dewi*. Ketika Karina berjauhan daripada teman-teman lama dari syarikat rakaman, merekalah yang menjaga hatinya.

;Sherry (Darling Robyna): Seorang kenalan lama Sherina dan Jennifer yang kembali dari London secara mengejut untuk memujuk mereka berdua agar merealisasikan impian lama membuka butik bersamanya.

### Bekas watak utama
;Imran (Zizan Nin):Imran ialah bekas teman lelaki Karina yang pertama kali bertemu di Amerika Syarikat. Setelah memutuskan hubungan dengan Karina, Imran kembali mendekati Karina sebagai penerbit albumnya dan cuba sedaya upaya untuk memastikan penerbitan album berjalan lancar tanpa banyak gangguan emosi.Pada musim kedua, Imran kembali dari AS secara mengejut bukan sahaja untuk menawar rindu Karina, bahkan untuk mengusahakan album-album baru Karina dan Zelfa. Namun, sewaktu Karina mengambil tugas berlakon, hubungan Imran dengan Karina makin tegang, terutamanya apabila diarah mengutamakan album Zelfa. Ketika menyelamatkan Boy dan Angah dari diculik, dia terlibat dalam kemalangan yang mengakibatkan nyawanya melayang di hospital.

## Episod
### Musim 1

### Musim 2

### Musim 3

## Prestasi
Menurut M. Zulkifli, pengurus besar Portal Gaya Hidup dan Rekaan Kandungan Alt Media, *Kerana Karina* telah mencatatkan 520,000 penonton. Pada Mei 2008, *Kerana Karina* sudah ada musim keduanya. Di samping itu, kejayaan Kerana Karina mendorong gua.com.my mengeluarkan banyak lagi drama siri Internet termasuk *[[malaysiantalents.com]]* dan *[[Jelma]]*.

Kini, *Kerana Karina* boleh dimuat turun ke telefon mudah alih 3G melalui perkhidmatan gua mobile. http://www.gua.com.my/gua_video_call.aspx

## Rujukan

## Pautan luar
*Laman web rasmi ''Kerana Karina'' (musim 2) — Setiap episod boleh ditonton di sini
* Pelancaran Kerana Karina.